CELEX: 52017PC0659
Language: ro
Date: 2017-11-10
Title: Propunere de DECIZIE DE PUNERE ÎN APLICARE A CONSILIULUI prin care Republica Letonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 10.11.2017
            COM(2017) 659 final
            2017/0296(NLE)
            Propunere de
            DECIZIE DE PUNERE ÎN APLICARE A CONSILIULUI
            prin care Republica Letonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În temeiul articolului 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                („directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Printr-o scrisoare înregistrată de Comisie la 3 iulie 2017, Letonia a solicitat să fie autorizată să continue aplicarea măsurii de derogare de la articolul 287 din directiva TVA care permite scutirea de la plata TVA a persoanelor impozabile cu o cifră de afaceri anuală care nu depășește un prag specific. După o reevaluare a aplicării pragului anterior, Letonia solicită reducerea pragului de scutire de la 50 000 EUR la 40 000 EUR.
            
            
               În conformitate cu articolul 395 alineatul (2) din directiva TVA, Comisia a informat celelalte state membre, prin scrisorile din 13 septembrie 2017, cu privire la cererea înaintată de Letonia. Prin scrisoarea din 14 septembrie 2017, Comisia a informat Letonia că deține toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 punctul 10 din directiva TVA, Letonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 17 200 EUR, la cursul de schimb din ziua aderării acestei țări. Prin Decizia de punere în aplicare 2010/584/UE a Consiliului
                  2
               , Letonia a fost autorizată să aplice un prag mai ridicat și, astfel, să acorde o scutire de la plata TVA persoanelor impozabile a căror cifră de afaceri anuală nu depășește 50 000 EUR. Măsura în cauză a fost prelungită prin Decizia de punere în aplicare 2014/796/UE a Consiliului
                  3
               , care expiră la 31 decembrie 2017. Letonia solicită o prelungire a măsurii începând de la 1 ianuarie 2018 și, în același timp, o reducere a pragului de scutire de la 50 000 EUR la 40 000 EUR. 
            
            
               Din informațiile furnizate de Letonia, coborârea pragului în materie de TVA de la 50 000 EUR la 40 000 EUR ar duce la o creștere cu aproximativ 650 de persoane impozabile înregistrate în scopuri de TVA, în special în sectorul furnizării de servicii juridice și de contabilitate, în sectorul operatorilor comerciali cu amănuntul, cu excepția celor din domeniul automobilelor și al motocicletelor, precum și în sectorul contribuabililor care desfășoară activități de producție agricolă, vânătoare și servicii asociate.
            
            
               Taxa achitată în amonte de plătitorii de TVA a căror cifră de afaceri anuală se situa sub 40 000 EUR în 2015 a depășit, în general, TVA-ul datorat la bugetul național, astfel încât, pentru stat, costul de colectare a TVA-ului de la aceste persoane ar depăși cuantumul estimat al veniturilor care urmează a fi primite.
            
            
               În plus, întrucât pragul actual de 50 000 EUR aplicat în prezent în Letonia este relativ mai ridicat decât în toate celelalte țări de referință, în special în comparație cu țările vecine (45 000 EUR în Lituania și 40 000 EUR în Estonia), pragurile în materie de TVA au fost reevaluate. Au fost atent evaluate câștigurile rezultate în urma reducerii costurilor de administrare fiscală și de asigurare a conformității în comparație cu denaturările concurenței care decurg din diferența de tratament aplicată contribuabililor aflați deasupra și sub pragul în materie de TVA. 
            
            
               Persoanele impozabile a căror cifră de afaceri nu depășește pragul vor dispune în continuare de opțiunea de a fi înregistrate în scopuri de TVA.
            
            
               Având în vedere că Letonia este de șapte ani autorizată să scutească de la plata TVA persoanele impozabile a căror cifră de afaceri anuală nu depășește un prag de 50 000 EUR și că a reevaluat situația, un prag mai scăzut pare a fi acceptabil. Se propune, prin urmare, să i se permită Letoniei să reducă pragul de scutire pentru IMM-uri de la 50 000 EUR la 40 000 EUR, până la data de 31 decembrie 2020 sau până la data intrării în vigoare a unei directive privind pragurile cifrei de afaceri anuale sub care persoanele impozabile să poată fi scutite de TVA, dacă această dată survine prima.
            
            
               •Coerența cu dispozițiile existente în domeniul de politică vizat
            
            
               Derogări similare au fost acordate și altor state membre. Belgiei
                  4
                i s-a acordat un prag de 25 000 EUR, Luxemburgului
                  5
                i s-a acordat un prag de 30 000 EUR, Poloniei
                  6
                și Estoniei
                  7
                un prag de 40 000 EUR, Lituaniei
                  8
                un prag de 45 000 EUR, Sloveniei
                  9
                un prag de 50 000 EUR și Italiei
                  10
                un prag de 65 000 EUR. 
            
            
               Derogările de la directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din directiva TVA referitoare la regimul special pentru întreprinderile mici fac în prezent obiectul unei revizuiri. După cum s-a anunțat în Planul de acțiune privind TVA
                  11
                și în Programul de lucru al Comisiei pentru 2017
                  12
               , propunerea Comisiei, care va lua forma unui amplu pachet de măsuri de simplificare, urmează să fie prezentată până la sfârșitul anului 2017.
            
            
               Prin urmare, se propune prelungirea măsurii până la 31 decembrie 2020 sau până la data intrării în vigoare a unei directive care modifică dispozițiile directivei TVA referitoare la regimul special pentru întreprinderile mici. 
            
            
               •Coerența cu alte politici ale Uniunii
            
            
               Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică» – Un «Small Business Act» pentru Europa”
                  13
               , care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
            
         
         
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Articolul 395 din directiva TVA. 
            
            
               •Subsidiaritatea (în cazul competențelor neexclusive) 
            
            
               
                  Având în vedere dispoziția din directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizare acordată unui stat membru la cererea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentului
            
            
               Instrumentul propus: decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Prezenta propunere se bazează pe cererea făcută de Letonia și vizează doar acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               
                  Propunerea de decizie de punere în aplicare a Consiliului autorizează Letonia să scutească în continuare de la plata TVA persoanele impozabile a căror cifră de afaceri anuală nu depășește 40 000 EUR. Persoanele a căror cifră de afaceri impozabilă nu depășește pragul nu sunt obligate să se înregistreze în scopuri de TVA și, astfel, sarcina administrativă care le revine se va reduce ca urmare a aplicării măsurii, deoarece ele nu vor trebui să țină evidențe referitoare la TVA sau să depună declarații de TVA. 
               
            
            
               Potrivit Letoniei, pragul de 40 000 EUR nu va avea un impact semnificativ asupra colectării veniturilor din TVA. Dimpotrivă, analiza declarațiilor de TVA depuse de operatorii economici care au o cifră de afaceri anuală cuprinsă între 40 000 EUR și 50 000 EUR arată că introducerea unui prag de 40 000 EUR pentru înregistrarea în scopuri de TVA va duce la o creștere a veniturilor totale din TVA cu 5,9 milioane EUR.
            
            
               4.IMPLICAȚIILE BUGETARE
            
         
         
            
               Propunerea nu are implicații asupra bugetului UE, deoarece Letonia va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului.
            
            
               5.ALTE ELEMENTE
            
            
               Propunerea include o clauză de încetare a efectelor.
            
            
               2017/0296 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               prin care Republica Letonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  14
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În conformitate cu articolul 287 alineatul (10) din Directiva 2006/112/CE, Letonia poate acorda o scutire de la plata taxei pe valoarea adăugată (TVA) persoanelor impozabile a căror cifră de afaceri anuală nu depășește echivalentul în moneda națională a 17 200 EUR, la cursul de schimb din ziua aderării sale.
            
            
               (2)În temeiul Deciziei de punere în aplicare 2010/584/UE a Consiliului
                  15
               , Letonia a fost autorizată, cu titlu de măsură de derogare, să scutească persoanele impozabile a căror cifră de afaceri anuală a fost mai mică de 50 000 EUR până la 31 decembrie 2013. Măsura în cauză a fost prelungită prin Decizia de punere în aplicare 2014/796/UE a Consiliului
                  16
                și expiră la 31 decembrie 2017.
            
            
               (3)Prin scrisoarea înregistrată de Comisie la data de 3 iulie 2017, Letonia a solicitat autorizarea unei măsuri de derogare de la articolul 287 alineatul (10) din Directiva 2006/112/CE pentru a continua aplicarea derogării de la articolul 287 alineatul (10) din Directiva 2006/112/CE, precum și pentru a reduce pragul de scutire la 40 000 EUR. Prin această măsură, respectivele persoane impozabile ar fi scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE.
            
            
               (4)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 13 septembrie 2017, cu privire la cererea prezentată de Letonia. Prin scrisoarea din 14 septembrie 2017, Comisia a informat Letonia că deține toate informațiile necesare pentru a analiza cererea.
            
            
               (5)Dat fiind că pragul diminuat ar avea ca efect reducerea obligațiilor în materie de TVA și, implicit, a costurilor administrative pentru întreprinderile mici, Letonia ar trebui să fie autorizată să aplice măsura pentru o perioadă limitată. Persoanele impozabile ar trebui să poată opta în continuare pentru regimul normal de TVA.
            
            
               (6)Având în vedere că articolele 281-294 din Directiva 2006/112/CE care reglementează regimul special pentru întreprinderile mici fac obiectul unei revizuiri, este posibil ca o directivă de modificare a dispozițiilor respective ale Directivei 2006/112/CE să intre în vigoare înainte de expirarea perioadei de valabilitate a derogării.
            
            
               (7)Conform informațiilor furnizate de Letonia, pragul redus va avea doar un efect neglijabil asupra valorii totale a veniturilor fiscale colectate în etapa consumului final.
            
            
               (8)Derogarea nu are impact asupra resurselor proprii ale Uniunii provenind din taxa pe valoarea adăugată, deoarece Letonia va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului
                  17
               ,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 287 alineatul (10) din Directiva 2006/112/CE, Republica Letonia este autorizată să scutească de la plata TVA persoanele impozabile a căror cifră de afaceri anuală nu depășește 40 000 EUR.
            
            
               Articolul 2
            
            
               Prezenta decizie produce efecte de la data notificării sale.
            
            
               Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive care modifică articolele 281-294 din Directiva 2006/112/CE care reglementează regimul special pentru întreprinderile mici, dacă această dată este anterioară. 
            
            
               Articolul 3
            
            
               Prezenta decizie se adresează Republicii Letonia. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  Decizia de punere în aplicare 2010/584/UE a Consiliului din 27 septembrie 2010 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 256, 30.9.2010, p. 29).
               
               
                  
                     (3)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46). 
               
               
                  
                     (4)
                  Decizia de punere în aplicare (UE) 2015/2348 a Consiliului din 10 decembrie 2015 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 51).
               
               
                  
                     (5)
                  Decizia de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7). 
               
               
                  
                     (6)
                  Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
               
               
                  
                     (7)
                  Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (8)
                  Decizia de punere în aplicare 2014/795/UE a Consiliului din 7 noiembrie 2014 de prelungire a aplicării Deciziei de punere în aplicare 2011/335/UE și de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 44).
               
               
                  
                     (9)
                  Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107).
               
               
                  
                     (10)
                  Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (11)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE – Momentul deciziei, Bruxelles, 7.4.2016, COM(2016)148 final.
               
               
                  
                     (12)
                  Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (13)
                  COM(2008) 394 din 25 iunie 2008.
               
               
                  
                     (14)
                  JO 347, 11.12.2006, p. 1.
               
               
                  
                     (15)
                  Decizia de punere în aplicare 2010/584/UE a Consiliului din 27 septembrie 2010 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 256, 30.9.2010, p. 29).
               
               
                  
                     (16)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (17)
                  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).